Kodu noot: abistavad juhtnöörid video valmistamiseks
Hea koorilaulja! Et galakontsert tuleks tõeliselt eriline, kasutab NSSSi meeskond tuleva aprilli suurkontserdi videolahendusena kõigi osalevate kooride/koorilauljate kodude helisid - teie kodu noote. Selleks oleme palunud igal kooril üles võtta vähemalt üks video ja see meieni toimetada. Kiri selle kohta on läinud kooride kontaktidele, abistavad juhtnöörid on üleval ka siin.
Millised on sinu lemmikud helid? Millised helid on sinu jaoks erilise tähtsusega? Millised helid on omapärased ainult sellele kohale, kus sa elad? Spetsiaalselt NSSS 2014 galakontserdile kirjutab teose helilooja Maria Kõrvits, mis käsitleb teemasid MERI, METS ja LINN. Ehk on sinu kodu noot seotud mõnega nendest teemadest (nt voolav vesi, tuul puude latvades, müra jne)? Lõdvestu, lase kujutlusvõimel voolata ning mine kohta, kus sa kuuled oma kodu nooti.
1) HELI Salvesta oma kodu noodi heli telefoni või mõne muu helisalvestusseadega vähemalt 2 minutit.
2) VIDEO Kasuta peegelkaamerat, mis salvestab ka videot, et illustreerida oma kodu nooti. Sa võid filmida heliallikat otse või olla loomingulisem ning luua visuaalseid metafoore.
Hoia kaamera horisontaalselt.
Hoia oma käed paigal või toeta kaamera lamedale pinnale (statiiv, tool, kivi jne).
Filmi vähemalt 5 erinevast positsioonist, et näidata nii detaile kui laiemat konteksti. Iga kaader võiks kesta umbes 30 sekundit, aga soovi korral võid filmida rohkem!
3) LUGU Mine kodus vaiksesse ruumi ning kasuta oma helisalvestusseadet, et salvestaa lugu (emakeeles) oma kodu noodi kohta. Miks sa valisid just selle heli? Kas see kutsub esile mingeid kindlaid emotsioone? Milliseid seoseid loob see heli sinu peas? Kas selle heliga on seotud mõni kindel sündmus? Salvesta oma lugu vähemalt kaks korda (kindluse mõttes) ja kontrolli salvestuse kvaliteeti kõrvaklappidega (kontrolli ka „kodu noodi“ heli, mille sa varasemalt salvestasid).
4) LAE ÜLES:
audiofailid salvestatud „kodu noodi“ helist;
videofailid, mis illustreerivad „kodu nooti“;
audiofailid, kus räägid loo oma kodu noodist.
Saada oma materjal, kasutades kas dropboxi või veebilehte wetransfer.com, oma NSSSi riigipealikule (vt Osalejate vastuvõtt) ja kõik ülejäänu teeme me juba ise! Tähtaja materjalide saatmiseks saad küsida oma koori või riigi kontaktisiku käest.